
ADOLFAS ŠAPOKA 


Adolfo Sapokos suredaguotoji „Lietuvos istorija“ yra pa- 
grindinė knyga lietuvių tautos praeičiai geriau pažinti. 
Simas Sužiedėlis 


Be Adolfo Šapokos darbų negalime įsivaizduoti Lietuvos 
Respublikos istoriografijos ir Lietuvos istoriografijos apskritai. 
Antanas Tyla 


Adolfas Šapoka — vienas iškiliausių ir įtakingiausių 
nepriklausomos Lietuvos istorikų, mokslininkas, peda- 
gogas, redaktorius, publicistas, kurio vardas pirmiausia 
siejamas su 1936 m. išėjusia „Lietuvos istorija“, plačiai 
žinoma Šapokos istorijos vardu. 

A. Šapoka gimė 1906 m. vasario 13 d. Grybelių kai- 
me, netoli Utenos, ūkininkų Juozo ir Konstancijos Šapo- 
kų šeimoje. Tėvai turėjo 12 ha žemės. Šeimoje augo trys 
vaikai — duktė Ona, sūnūs Jonas bei Adolfas. Vyriausia 
duktė Ona per Pirmąjį pasaulinį karą pasitraukė į Rusi- 
ją, ištekėjo už sentikio ir apsigyveno Omske. 1916 m. 
mirė motina. Tėvas — griežtas, reiklus, bet šviesus žmo- 
gus — vienas augino vaikus. Sūnūs padėjo tėvui dirbti vi- 
sus žemės ūkio darbus. Abu Šapokų sūnūs pasuko ne žem- 
dirbio keliu. Jonas, išėjęs mokslus, dirbo girininku Šedu- 
vos girininkijoje, Kurklių kaime. Tėvas Grybeliuose ūki- 
ninkavo iki 1934 m. Pablogėjus sveikatai, išsikėlė gyven- 
ti pas vyresnįjį sūnų Joną į Šeduvos girininkiją, ūkį nuo- 
modavo. 

Adolfas, jauniausias vaikas, buvo gabus, todėl ir jį tė- 
vas leido mokytis. Iš pradžių mokėsi dar rusiškoje liau- 
dies mokykloje Utenoje, vėliau lankė jau lietuvišką pra- 
džios mokyklą. Iki 1921 m. mokėsi Utenos progimnazi- 
joje. Mokslą tęsė Panevėžio gimnazijoje. Gimnazijos di- 
rektoriumi buvo istorikas J. Yčas, literatūrą dėstė G. Pet- 
kevičaitė-Bitė, J. Lindė-Dobilas, gamtos mokslus — J. Eli- 
sonas, piešimą — J. Zikaras. Priklausė ateitininkų organi- 
zacijai. Gimnaziją baigė kaip vienas geriausių abiturien- 
tų. Kartu su juo 1925 m. gimnaziją baigė būsimasis kole- 
ga istorikas P. Šležas, poetai - Gulago kaliniai J. Graičiū- 
nas ir K. Inčiūra, visuomenės veikėjas, Štuthofo koncen- 
tracijos stovyklos kalinys, kunigas A. Lipnickas-Lipniū- 
nas, diplomatas S. Bačkis ir kt. 

1925 m. rudenį įstojo į Lietuvos universiteto Huma- 
nitarinių mokslų fakulteto istorijos skyrių. Pagrindine stu- 
dijų grupe pasirinko Lietuvos istoriją. Čia jo profesoriai 
buvo žinomi istorikai — I. Jonynas, J. Yčas, A. Janulaitis, 
L. Karsavinas, P. Gronskis. Kartu su juo studijavo J. Jakš- 
tas, V. Daugirdaitė-Sruogienė, K. Avižonis, P. Šležas ir 


Apie 1936 m. 


kt. Šapoka studijas baigė ir istorijos mokslų diplomą ga- 
vo 1929 m. spalio 1 d. Diplominis darbas — „Naminės 
kovos Lietuvoje XVII amžiaus gale“ (1930). 

Baigęs universitetą, atliko karinę tarnybą aspirantu ir 
1930 m. atsargon išėjo jaun. leitenanto laipsniu. 

Gavęs Švietimo ministerijos stipendiją, 1930-1932 
m. specializavosi Prahos universitete, susipažino su isto- 
riku I. Lappo. Nors vėliau A. Šapoka tyrinėjo Lietuvos 
politinę padėtį, jos statusą po Liublino unijos, Prahoje 
jis kaupė medžiagą ankstyvesnei Lietuvos politinei istori- 
jai ir kultūrai, jos ryšiams su Čekija. 1933 m. išvyko į 
Stokholmo universiteto užsienio istorikams suorganizuo- 
tus kursus, dirbo Baltų institute, sukaupė archyvinę me- 
džiagą apie Kėdainių sutartį. Tais pačiais metais Vilniaus 
centriniame archyve rinko seimelių instrukcijas. 

Kartu dirbo ir pedagoginį darbą. I. Jonynas, pastebė- 
jęs A. Šapokos gabumus, pasirūpino, kad jis 1932 m. 
būtų išrinktas Vytauto Didžiojo universiteto Humanita- 
rinių mokslų fakulteto Lietuvos istorijos katedros vyres- 
niuoju asistentu. Skaitė epizodinius Lietuvos istorijos kur- 
sus, vedė seminarus, vadovavo seminariniams ir kursi- 
niams darbams. 

1934 m. įstojo į Lietuvos istorijos draugiją, aktyviai 
dalyvavo jos veikloje, skelbė mokslinius straipsnius drau- 
gijos leidinyje „Praeitis“ ir kituose periodiniuose leidi- 
niuose. Rinko medžiagą daktaro disertacijai „Lietuva Ket- 
verių metų (1788-1792) seime“, įteikė darbą katedros 
vedėjui. Praėjus metams, 1936 m. gale, paaiškėjo, jog 
studiją reikia taisyti iš pagrindų. (Vėliau neapginta diser- 
tacija buvo paskelbta atskirais straipsniais.) Tada A. Ša- 
poka paruošė naują darbą — „Lietuva ir Lenkija po 1569 


metų Liublino unijos“. 1938 m. birželį apgynė įvertini- 
mu „magna cum lauda“ ir gavo istorijos daktaro laipsnį. 
Tais par metais darbas išėjo atskira knyga. 

1937 metais vedė gydytoją stomatologę Adą Sta- 
nionytę. 

1939 m. apgynė habilitacinį darbą „1655 metų Kėdai- 
nių sutartis, arba Švedai Lietuvoje 1655-1656 metais“. 
Jam buvo suteiktas docento vardas. Šio originalaus dar- 
bo, paremto autentiškais šaltiniais, rankraštis pusę am- 
žiaus išgulėjo archyvuose ir buvo išleistas tik 1990 m. 

A. Šapoka — vienas kūrybingiausių ir produktyviausių 
Lietuvos Respublikos istorikų. Pirmuosius mokslo dar- 
bus paskelbė 1930 m., o po to per vieną dešimtmetį pa- 
rašė brandžiausius savo veikalus, praturtinusius Lietuvos 
istoriografiją naujomis problemomis ir koncepcijomis. 
Anot A. Tylos, Šapokos studijos apie Vytautą Didįjį, Jo- 
gailą bei LDK XVIII a. pabaigos politinius veikėjus pa- 
dėjo pamatus moksliniam jų vertinimui. Šiuo laikotarpiu 
parašytus mokslo darbus, istorijos studijas, straipsnius, 
knygų recenzijas publikavo „Naujojoje Romuvoje“, „Ži- 
dinyje“, „Vaire“, „Praeityje“, „Senovėje“, „Šviesos keliuo- 
se“, „Tautos mokykloje“, „Lietuvos aide“ ir kt. Rašė 
straipsnius ir „Lietuviškajai enciklopedijai“ (dalis straips- 
nių išleista atskirais atspaudais). 

Labiausiai A. Šapokos vardą išgarsino jo redaguota 
„Lietuvos istorija“. Švietimo ministerijai paskatinus, į jaunų 
istorikų būrelis parengė Lietuvos istorijos nuo seniausių- 
jų laikų iki Nepriklausomos Lietuvos įsitvirtinimo vado- 
vėlį. Be A. Šapokos, rašiusio apie laikotarpį nuo 1569 iki 
1795 metų, vadovėlį rašė J. Jakštas, Z. Ivinskis, P. Šle- 
žas, P. Klimas. Šapoka buvo redaktorius. Pratarmėje A. 
Šapoka rašė: „|...] ligi šiol dar niekas nebuvo bandęs pa- 
ruošti platesnę mūsų tautos gyvenimo kelio apžvalgą, ku- 
ri sujungtų seniausiųjų ir naujųjų laikų įvykius. Tokio 
vadovėlio reikalą gyvai jautė tiek visuomenė, tiek mo- 
kykla. [...] penkių žmonių atskirai rašytos dalys negalėjo 
sudaryti vieningo ir darnaus veikalo. Todėl reikėjo jas 
visas suderinti, suvienodinti ir surišti. Tas darbas buvo 
man patikėtas. [...] reikėjo pašalinti nevienodą atskirų 
faktų interpretavimą ir įvesti vienodą padalinimą į sky- 
rius bei skyrelius. [...] teko dar parašyti įvedamąją dalį ir 
atskirus skyrius apie Mažosios Lietuvos lietuvių gyveni- 
mą ir lietuvių emigraciją“ (Lietuvos istorija / red. A. Šapo- 
ka. Kaunas, 1936, p. V). 1936 m. išleista 17 050 egz. 
tiražu „Lietuvos istorija“ plačiai pasklido ne tik mokyklo- 
se (gimnazijose kaip vadovėlis pradėta naudoti 1937 m.), 
bet tapo skaitoma visos tautos. Lietuvos vyriausybė už šį 
darbą A. Šapoką apdovanojo ketvirtojo laipsnio Gedimi- 
no ordinu. Vadovėlis sulaukė ir kritikos. 1940 m. buvo 
parengta pataisyta ir papildyta antroji laida, bet knyga 
neišėjo. 

Sovietmečiu „Lietuvos istorija“ tapo okupantų neide- 


ologizuotos Lietuvos istorijos simboliu, ugdė tautinę sa- 
vimonę, buvo slaptai aptarinėjama, nagrinėjama, daugi- 
nama (ir perrašoma ranka), platinama ir plačiai žinoma 
Šapokos istorijos vardu. 

Prasidėjus tautiniam atgimimui „Lietuvos istoriją“ 
1988 m. ėmė publikuoti „Kultūros barai“. Pakartotai iš- 
ėjo keli knygos leidimai — 1988, 1989 (dvi laidos) ir 1990 m.; 
išleidimą parėmė ir lietuvių išeivija. 

A. Šapoka redagavo ir kitą jaunųjų istorikų — J. Jakš- 
to, Z. Ivinskio, S. Sužiedėlio, P. Šležo ir savo paties — 
parengtą stambų darbą „Jogaila“ (1935). 

Bolševikų okupacija pakeitė jauno istoriko planus. 
1940 m. buvo pašalintas iš Vilniaus universiteto. Keletą 
mėnesių buvo bedarbis. Vėliau dirbo „Lietuviškojoje en- 
ciklopedijoje“ ir dėstė Kauno aukštesniojoje technikos 
mokykloje. Tą tragišką Lietuvai vasarą gimė dukrelė Al- 
dutė. Okupacija palietė ir Šapokos artimuosius — 1941 
m. birželio 14 d. brolį Joną su šeima ir kartu su jais gyve- 
nusį tėvą ištrėmė į Sibirą. Jonas, atskirtas nuo šeimos ir 
išvežtas į Rešiotų lagerį, tuoj ten pat ir mirė. Tėvą su 
Jono šeima ištrėmė į Altajaus kraštą, ten jis mirė 1942 
m. balandį. Jono žmona su trim vaikais — Danute, Vytau- 
tu ir Algirdu — 1947 m. slapta grįžo į Lietuvą. Abu broliai 
1950 m. vėl buvo ištremti. Danutė Šapokaitė nuo poka- 
rio persekiojimų pasislėpė po savo pusseserės Romos Gri- 
niūtės pavarde, tapo žinoma rankininke ir žurnaliste R. 
Grinbergiene. 

Vokiečių okupacijos metais Šapoka grįžo dirbti į Vil- 
niaus universitetą, jam buvo suteiktas docento vardas. 
Važinėjo iš Kauno, skaitė studentams ir Vilniaus istorijos 
kursą, rengė veikalą „Vilnius Lietuvos istorijoje“. Čia dar- 
bavosi iki universiteto uždarymo. 

1944 m., kaip ir daugelis jo kolegų, su šeima pasi- 
traukė į Vakarus. Iki karo pabaigos gyveno Naumarkte 
(Bavarija), 1945-1948 m. — Augsburgo Hochfeldo DP 
stovykloje. Dėstė Lietuvos istoriją stovykloje įkurtoje lie- 
tuvių gimnazijoje ir technikos mokykloje, skaitė paskai- 
tas visuomenei, bendradarbiavo „Žiburiuose“ (A. Stanio, 
A. Grybo ir kt. slapyvardžiais). 

1948 m. apsigyveno Kanadoje, iš pradžių Monrealy- 
je, vėliau Toronte. Dirbo vielų įmonėje, kailių dirbruvė- 
je. Nuo 1949 m. iki pat mirties redagavo „Tėviškės žibu- 
rius“. Istorikas mokslininkas tapo puikiu žurnalistu-pub- 
licistu. Rašė istorinių veikalų recenzijas, poleminius straips- 
nius ir plunksna kovojo už Lietuvos išlaisvinimą. Buvo 
Lituanistikos instituto Istorijos skyriaus vedėjas, aktyvus 
„Lietuvių enciklopedijos“ Bostone bendradarbis. Dalyva- 
vo lietuvių visuomeninių organizacijų veikloje: buvo Ka- 
nados lietuvių bendruomenės tarybos nariu, Kanados lie- 
tuvių katalikų federacijos pirmininku, Pasaulio lietuvių 
bendruomenės seimo nariu. Buvo aktyvus ateitininkų vei- 
kėjas. Emigracijoje dėl šaltinių stokos Šapoka negalėjo 


užsiimti plačiais moksliniais tyrinėjimais. Visi sukaupti 
archyviniai duomenys liko Lietuvoje. Išsivežė tik 1942— 
1944 m. parašyto darbo „Vilnius Lietuvos istorijoje“ ran- 
kraštį. Tačiau ir čia dirbo istoriko darbą: rašė recenzijas, 
straipsnius, juos publikavo „Aiduose“, „Ateityje“, „Ne- 
muno bangoje“, „Nepriklausomoje Lietuvoje“, „Tėviškės 
žiburiuose“, „Žiburiuose“ ir kt. 

1946 m. išėjo knygos „Lietuva: kraštas ir tauta“, sure- 
daguotos A. Šapokos (A. Stanio slapyv.), leidimai anglų 
ir lietuvių kalbomis. Šiai knygai jis parašė skyrių „Istori- 
nė apžvalga“. 1948 m. anglų kalba buvo išleista jo pa- 
rengta knyga „Lithuania through the ages“ (kitas leidimas 
— Los Angeles, 1955). 

Atvykęs į Kanadą, daugiau dėmesio skyrė Vilniaus 
klausimui. Tam jis paskyrė daug straipsnių, recenzijų, 
dvi knygas. 1954 m. išėjo „Vilnius Lietuvos gyvenime“. 
Knygos turinys sutampa su jau minėtu, Lietuvoje 1942— 
1944 m. parengtu, tekstu. Angliškas, naujais skyriais 
papildytas, knygos leidimas „Vilnius in the life of Lithu- 
ania“ išėjo tik po A. Šapokos mirties, 1962 m. Išspaus- 
dinti bei išplatinti abu leidinius padėjo Vilniaus krašto 
lietuvių sąjunga. 

„Senasis Vilnius“ — svarbiausias A. Šapokos sostinės 
praeities tyrinėjimas. Jo rankraštis buvo parengtas dar 
1956 m. Už 260 puslapių mašinraštį Šapokai buvo pa- 
skirta „Aidų“ žurnalo premija. 1957-1961 m. „Aiduo- 
se“ buvo paskelbti keturi „Senojo Vilniaus“ rankraščio 
fragmentai. 1963 m. knygą išspausdino Tėvų pranciš- 
konų spaustuvė Niujorke, veikalą redagavo S. Sužiedė- 
lis. Knygą palankiai įvertino išeivijos istorikai J. Jakš- 
tas, V. Trumpa bei V. Gidžiūnas, sovietinėje Lietuvoje 
ji buvo „nepastebėta“. 

Z. Ivinskis, vertindamas A. Šapokos darbus, teigė: 
„Galima sakyti, visą mokslinio darbo įnašą į Lietuvos is- 
toriją Šapoka yra atlikęs Lietuvoje iki 1940 metų. Lietu- 
vos gyvenimo sutemos ir tremtis nebesudarė jam palan- 
kių sąlygų moksliniam darbui“ (Ivinskis Z. Adolfas Šapo- 
ka // Lituanistikos darbai. Čikaga, 1966, t. 1,1p. 118). 

Mirė A. Šapoka 1961 m. kovo 9 d. Toronte. Buvo 
iškilmingai palaidotas Toronto Park Lawn kapinėse. Ant- 
kapinį paminklą suprojektavo T. Valius. Mirus dukrai 
Aldonai, Šapokos ir jo žmonos Ados palaikai perlaidoti 
šalia jų dukters A. Šapokaitės- Šipelienės Šv. Jono lietu- 
vių kapinėse Anapilyje (netoli Toronto) 1994 m. 

Pasirašinėjo (be minėtų): A. Mikulėnas (?), A. Š., A. 
Šp., Dr. A. Grybas, Dr. A. Stanys, Dr. Normantas. 

1991 m. Grybeliuose lankėsi istoriko dukra Aldona 
Šapokaitė-Šipelienė su šeima. 1993 m. Šapokos gimtinė- 
je Grybeliuose atidengtas stogastulpis, sukurtas liaudies 
meistro P. Kaziūno. 1997 m. Utenos gimnazijai suteiktas 
Adolfo Šapokos vardas. Į vardo suteikimo gimnazijai iš- 


kilmes iš Kanados atvyko ir padėkos kalbą pasakė vaikai- 


tė Liana Šipelis. 2001 m. istoriko gimtadienio proga gim- 
nazijoje atidarytas Adolfo Šapokos atminimo kambarys. 
Jame sukaupta medžiaga naudojama ir edukacijai. 2003 
m. Vilniaus pedagoginiame universitete atidaryta Adolfo 
Šapokos auditorija. 2004 m. Utenos raj. savivaldybė, VPU 
ir Adolfo Šapokos gimnazija pasirašė bendradarbiavimo 
sutartį. Joje numatytas edukacinis istoriko palikimo jam- 
žinimo projektas — publikuotų ir nepublikuotų A. Šapo- 
kos raštų parengimas ir išleidimas. Sudaryta tiriamoji gru- 
pė (vadovė — VPU doc. dr. N. Asadauskienė). 2005 m. 
liepą N. Asadauskienė ir A. Šapokos gimnazijos mokyto- 
ja B. Kairienė dirbo Lietuvių muziejaus archyve Toron- 
te, kur saugoma dalis istorinio A. Šapokos palikimo, su- 
sitiko su „Tėviškės žiburių“ darbuotojais, filmavo vietas, 
kuriose gyveno ir dirbo A. Šapoka, susitiko su Kanados 
lietuviais, prisimenančiais A. Šapoką, ir su jo giminė- 
mis. Jau rengiami istoriko rinktiniai raštai, kuriama kom- 
paktinė plokštelė ir vaizdo juosta. 

1996 m. Istorijos institute kukliai buvo pažymėtos A. 
Šapokos 90-osios gimimo metinės. 100 metų jubiliejų 
ruošiasi minėti Vilniaus ir Baimė universitetai, Toronto 
tyvos. Tendaanaai su Vilniaus pedagoginiu uni- 
versitetu, jie sėkmingai įgyvendina pasiruošimo jubilie- 
jui darbus. Utenos A. Šapokos gimnazija vasario 13-14 
d. rengs konferenciją Lietuvos istorijos mokytojams „A. 
Šapoka Lietuvos visuomenės istorinėje edukacijoje“. Va- 
sario 15 d. vyks gimtadienio šventė. Apie ruošimąsi jubi- 
liejui, jo metu vyksiančius renginius ir planuojamus vė- 
liau atlikti darbus plačiai rašo B. Kairienė str. „Ruošia- 
masi jubiliejui“ (Utenis. 2005, gruod. 6, p. 2). 

Bibliografijoje nurodomi beveik visi publikuoti Lie- 
tuvoje darbai (išskyrus straipsnių atspaudus iš „Lietuviško- 
sios enciklopedijos“), publikuotų išeivijoje — tik dalis. 
Surinkti periodinėje išeivijos spaudoje išbarstytas publi- 
kacijas — personalinės A. Šapokos bibliografijos sudary- 
tojų uždavinys. 


A. ŠAPOKOS DARBAI 

Vytautas Didysis / parašė A. Šapoka...[et.al.]; red. P. Šležas. 
Kaunas: „Sakalo“ b-vė, 1930. XXIV, 300 p., [1] portr. lap. — Aut.: A. 
Šapoka, Z. Ivinskis, V. Dėdinas, A. Kučinskas, S. Sužiedėlis, P. Šle- 
žas, M. Krasauskaitė. — Taip pat: 2-asis (fotogr.) leid. Vilnius: Vyr. 
enciklopedijų red., 1988. 

Istoriškoji čekų literatūra ryšy su mūsų krašto istorija. Kaunas, 
1932. 28 p. - Atsp. iš leid. „Praeitis“, t. 2. 

Jeronimas Pragiškis ir jo kelionė Lietuvon. Kaunas, 1933. 39, 
[1] p. - Atsp. iš leid. „Praeitis“, t. 2. 

Lietuva ir Lenkija Jogailos laikais. Kaunas, 1935. 108 p. — Atsp. 
iš rink. „Jogaila“. 

Senosios Lietuvos valstybės santvarkos bruožai. Kaunas, 1935. 
16 p. - Atsp. iš žurn. „Židinys“, 1935, nr. 1, 2. 

Mokslo ieškančių senovės lietuvių keliai. Kaunas, 1935. 25 p. — 
Atsp. iš žurn. „Židinys“, 1935;nr. 10; 11. 


Atsakingieji Lietuvos politikos vadai reformų seimo metu. [Kau- 
nas], 1936. 173 p. - Atsp. iš leid. „Senovė“, t. 2. 

Lietuva ir Lenkija po 1569 metų Liublino unijos: jų valstybi- 
nių santykių bruožai: disert. VDU humanit. m. fak. daktaro laipsniui 
įgyti. Kaunas: Švietimo m-jos knygų leid. komis., 1938. XX, 394, [1] 

— (Švietimo m-jos knygų leid. komis. leid.; nr. 494). — Bibliogr.: p. 
XIII- XX ir išnašose. — Vardų ir dalykų r-klė: p. 377-394. 

Die Sondertagungen der litauischen Stūnde nach der Lubli- 
ner Union von 1569. Tartu: K. Macieseni trūkikoda o.-ū., 1938. 
[8] p. - Vok. 

Karalienės Jadvygos lietuvių kolegija Prahoje. Kaunas, 1939. 
35 p., įsk. virš. — Santr. pranc. - Atsp. iš neišėjusio leid. „Praeitis“, t. 
3. — Taip par: Pracitis. 1992, t. 3, p. 73-99. — Priedai, p. 90-99. — 
Santr. pranc. - Bibliogr. išnašose. 

Przemyslo (Ottakaro) II žygiai į Prūsus. Kaunas, 1939. 35 

A. Istorijos pamokos: [apie A. Šapokos gimn. moksleivių lanky- 
mąsi A. Šapokos gimtajame Grybelių k.) // Utenis. 2005, lapkr. 
8, p. 3; Artėja įžymaus istoriko 100-osios gimimo metinės // Ute- 
nos apskrities žinios. 2005, saus. 29, p. 2; Asadauskienė N. N. 
Adolfo Šapokos istorinio palikimo įamžinimo perspektyvos. — 
Iliustr. // Mokslas ir gyvenimas. 2005, nr. 10, p. 38-39; Astašaitis 
A. Sesuo atėjo nelaukta...: [A. Šapokai išėjus] / Al. Gimantas // 
Tėviškės žiburiai. 1961, kovo 23, p. 3; Avižonis K. Rinktiniai 

Šapokos „Lietuvos istoriją“ D. Baniulytės-Kandelienės istorijoje: 

/ Pr. G. - Portr. // Tėviškės žiburiai. 1961, kovo 16, p. 1; Gaida 

žinomo nepriklausomos Lietuvos istoriko A. Šapokos gyvenimo 

// Draugas. 1961, kovo 25, priedas „Mokslas, menas, literatūra“; 
Jankus G. Objektyvus valstybinės sąmonės tyrėjas. — Iliustr. / 

k.] // Utenis. 1993, rugpj. 14; Kairienė B. Apie įžymųjį istoriką 

Kareckas J. Senovės lietuvių pinigai / Jonas K. Karys. Bridgeport, 
1959, p. 39, 34, 131, 177, 195, 233; Katinas R. Istorikas sugrįžo 

prie dr. A. Šapokos kapo // Tėviškės žiburiai. 1961, geg. 4, p. 5; 

sų praeitis. 1998, [t] 5, p. 125-140; Ragauskas A. Adolfo Šapo- 


kos 90-ųjų gimimo metinių minėjimas [Lietuvos istorijos institu- 

gimn.]. - Iliustr. // Utenis. 1997, spal. 9, p. 2; Stundžia M. Neilgas 

je: žodis, pasakytas minint a.a. dr. A. Šapoką geg. 7 d. 1961 m. // 

negalime įsivaizduoti lietuvių istoriografijos“. — Iliustr. // Lietuvos 
aidas. 1996, vas. 14, p. 17; Trumpa V. Adolfas Šapoka exiit // 

